Úradný vestník 320 E , 15/12/2005 S. 0281 - 0283



P6_TA(2005)0082 Saudská Arábia Uznesenie Európskeho parlamentu o Saudskej Arábii Európsky parlament, - so zreteľom na svoje uznesenie o Saudskej Arábii (prijaté dňa 18. januára 1996) [1] a uznesenia o výročných zasadnutiach Komisie OSN pre ľudské práva v Ženeve (2000 - 2005), - so zreteľom na pracovnú návštevu členov delegácie EP pre vzťahy so štátmi Perzského zálivu, vrátane Jemenu, konanú v dňoch 7. až 12. februára 2005 v Saudskej Arábii, - so zreteľom na ratifikáciu Dohovoru OSN o odstránení všetkých foriem diskriminácie žien Saudskou Arábiou v októbri 2004, a predovšetkým na jej článok 7 o politickom a verejnom živote, - so zreteľom na článok 115 ods. 5 rokovacieho poriadku, A. keďže prvé miestne voľby sa v Saudskej Arábii začali konať dňa 10. februára 2005 v Rijáde a pokračujú do 21. apríla 2005, pričom ide o prvý celoštátny volebný proces v histórii tejto krajiny, B. keďže polovica členov miestneho zastupiteľstva bude zvolená vo voľbách, zatiaľ čo druhú polovicu vymenuje kráľ, C. keďže ženy sú z volebného procesu vylúčené, hoci volebný zákon jasne definuje účasť žien na voľbách označujúc arabským slovom pre pojem "občan" tých, ktorí sú oprávnení voliť, pričom v arabskom jazyku sa tento pojem vzťahuje na mužov aj na ženy, D. keďže viaceré orgány Saudskej Arábie sa vyslovili, že ženy budú mať v budúcnosti právo voliť, E. keďže ženy musia v Saudskej Arábii i naďalej čeliť rôznym formám diskriminácie v osobnom aj verejnom živote, F. zvlášť znepokojený podmienkami, ktorým sú vystavení migrujúci pracovníci, a to predovšetkým ženy zamestnané ako pomocné sily v domácnostiach, 1. víta prvý celoštátny volebný proces v Saudskej Arábii, ktorého svedkom bola delegácia Európskeho parlamentu, a ktorý sa javí ako pozitívny krok smerom k sociálnej a politickej reforme, avšak hlboko ľutuje, že ženám nie je povolené zúčastniť sa na týchto voľbách; 2. pripomína príslušným orgánom ich povinnosti vyplývajúce z Dohovoru OSN o odstránení všetkých foriem diskriminácie žien, ktorého je Saudská Arábia zmluvnou stranou, vyjadruje solidaritu s tými občanmi Saudskej Arábie, ktorí očakávajú začlenenie všetkých občanov Saudskej Arábie do volebného procesu a vyzýva príslušné orgány, aby prijali všetky potrebné opatrenia na odstránenie segregácie a diskriminácie žien a na postupné zvýšenie ich účasti v politickom rozhodovacom procese, pričom by mali mať rovnocenné postavenie ako muži a malo by im byť umožnené vykonávať všetky verejné funkcie na všetkých vládnych úrovniach; 3. vyzýva vládu Saudskej Arábie, aby zrušila obmedzenia voľného pohybu žien, vrátane zákazu vedenia motorových vozidiel; obmedzenia ich pracovných príležitostí; spôsobilosti na právne úkony a ich zastúpenia v súdnych konaniach; 4. opätovne apeluje na zrušenie trestu smrti a vyzýva na okamžité moratórium na výkon trestu smrti v Saudskej Arábii, kde sa podľa Amnesty International v roku 2004 uskutočnilo 31 popráv; 5. vyzýva príslušné orgány, aby prijali opatrenia na zlepšenie pracovných podmienok a zaobchádzania s pracovníkmi z radov prisťahovalcov, a to predovšetkým so ženami; 6. vyjadruje ľútosť nad skutočnosťou, že v Saudskej Arábii doposiaľ neexistuje sloboda vierovyznania; podporuje príslušné orgány v ich snahe o zabezpečenie väčšej umiernenosti a tolerancie náboženskej rôznorodosti; 7. vyzdvihuje dôležitosť boja proti terorizmu a fundamentalizmu pri súčasnom zabezpečení dodržiavania ľudských práv a občianských slobôd, a na základe toho by privítal posilnenie vzťahov medzi Európskou úniou a Saudskou Arábiou; 8. konkrétnejšie vyzýva EÚ a Saudskú Arábiu na vzájomnú podporu úsilia, ktoré vyvíjajú na dosiahnutie uspokojivého výsledku izraelsko-palestínskeho konfliktu; 9. vyzýva Radu a Komisiu, aby tieto otázky predložili na nasledujúcom spoločnom stretnutí Rady a stretnutí ministrov EÚ a Rady pre spoluprácu v Perzskom zálive; 10. nalieha na inštitúcie EÚ, aby zvýšili svoju účasť v tejto oblasti a posilnili pracovné vzťahy so Saudskou Arábiou navýšením prostriedkov pre delegáciu v Rijáde a naplánovaním skorej návštevy kráľovstva komisárom EÚ pre vonkajšie vzťahy a/alebo Vysokým predstaviteľom EÚ pre SZBP; 11. poveruje svojho predsedu, aby toto uznesenie postúpil Rade, Komisii, Vysokému komisárovi OSN pre ľudské práva, korunnému princovi Abdullahovi Ibn Abdul Azizovi, vláde Saudskej Arábie a generálnemu tajomníkovi centra pre národný dialóg Saudskej Arábie. [1] Ú. v. ES C 32, 5.2.1996, s. 98. --------------------------------------------------